CELEX: 32016R1167
Language: mt
Date: 2016-07-18 00:00:00
Title: Regolament ta' Implimentazzjoni tal-Kummissjoni (UE) 2016/1167 tat-18 ta' Lulju 2016 li jemenda r-Regolament ta' Implimentazzjoni tal-Kunsill (UE) Nru 102/2012 li jimponi dazju antidumping definittiv fuq importazzjonijiet ta' ħbula u kejbils tal-azzar li joriġinaw, fost oħrajn, mir-Repubblika Popolari taċ-Ċina, kif estiż għal importazzjonijiet ta' ħbula u kejbils tal-azzar mibgħuta, fost l-oħrajn, mir-Repubblika tal-Korea, sew jekk iddikjarati bħala li joriġinaw mir-Repubblika tal-Korea u sew jekk le

19.7.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 193/19
            
         REGOLAMENT TA' IMPLIMENTAZZJONI TAL-KUMMISSJONI (UE) 2016/1167
   tat-18 ta' Lulju 2016
   li jemenda r-Regolament ta' Implimentazzjoni tal-Kunsill (UE) Nru 102/2012 li jimponi dazju antidumping definittiv fuq importazzjonijiet ta' ħbula u kejbils tal-azzar li joriġinaw, fost oħrajn, mir-Repubblika Popolari taċ-Ċina, kif estiż għal importazzjonijiet ta' ħbula u kejbils tal-azzar mibgħuta, fost l-oħrajn, mir-Repubblika tal-Korea, sew jekk iddikjarati bħala li joriġinaw mir-Repubblika tal-Korea u sew jekk le
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 1225/2009 tat-30 ta' Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (1) (“ir-Regolament bażiku”), u b'mod partikolari l-Artikoli 11(4) u 13(4) tiegħu,
   Billi:
   A.   MIŻURI FIS-SEĦĦ
   
   
               (1)
            
            
               Permezz tar-Regolament tal-Kunsill (KE) Nru 1796/1999 (2), il-Kunsill impona dazju antidumping definittiv fuq l-importazzjoni ta' ħbula u kejbils tal-azzar ġejjin, fost oħrajn, mir-Repubblika tal-Poplu taċ-Ċina. Wara żewġ rieżamijiet ta' skadenza skont l-Artikolu 11(2) tar-Regolament bażiku, il-miżuri antidumping inżammu mir-Regolament tal-Kunsill (KE) Nru 1858/2005 (3) u r-Regolament ta' Implimentazzjoni tal-Kunsill (UE) Nru 102/2012 (4).
            
         
               (2)
            
            
               Bir-Regolament tal-Kunsill (UE) Nru 400/2010 (5), il-Kunsill estenda d-dazju antidumping fuq importazzjonijiet ta' ħbula tal-azzar u kejbils, li joriġinaw, fost oħrajn, fir-Repubblika Popolari taċ-Ċina għal importazzjonijiet tal-istess prodotti ikkonsenjati mir-Repubblika tal-Korea, kemm jekk dikjarati bħala li joriġinaw fir-Repubblika tal-Korea kif ukoll jekk le, wara investigazzjoni kontra ċ-ċirkomvenzjoni skont l-Artikolu 13 tar-Regolament bażiku. Bl-istess Regolament, ċerti produtturi esportaturi Koreani kienu eżentati minn dawn il-miżuri estiżi.
            
         
               (3)
            
            
               Il-miżuri li attwalment huma fis-seħħ huma dazju definittiv tal-antidumping impost mir-Regolament ta' Implimentazzjoni (UE) Nru 102/2012 dwar importazzjonijiet ta' ħbula u kejbils tal-azzar li joriġinaw, fost oħrajn, mir-Repubblika tal-Poplu taċ-Ċina kif estiż, fost oħrajn, għal importazzjonijiet ta' ħbula u kejbils tal-azzar ikkonsenjati mir-Repubblika tal-Korea, sew jekk iddikjarati li joriġinaw mir-Repubblika tal-Korea kif ukoll jekk le, kif emendat l-aħħar mir-Regolament ta' Implimentazzjoni tal-Kummissjoni (UE) 2016/90 (6), (“il-miżuri fis-seħħ”). Importazzjonijiet fl-Unjoni tal-prodott investigat ikkonsenjat mir-Repubblika tal-Korea huma soġġetti għal dazju ta' 60,4 %, bl-eċċezzjoni tal-prodott immanifatturat minn kumpaniji li kienu eżentati.
            
         B.   PROĊEDURA
   
   1.   Bidu
   
   
               (4)
            
            
               Il-Kummissjoni Ewropea (“il-Kummissjoni”) rċeviet talba għal eżenzjoni mill-miżuri antidumping applikabbli għall-importazzjonijiet ta' ħbula u kejbils tal-azzar li joriġinaw mir-Repubblika tal-Poplu taċ-Ċina, kif estiżi għall-importazzjonijiet ikkunsinnati mir-Repubblika tal-Korea, kemm jekk dikjarati bħala li joriġinaw fir-Repubblika tal-Korea kemm jekk le, skont l-Artikoli 11(4) u 13(4) u tar-Regolament bażiku.
            
         
               (5)
            
            
               It-talba tressqet fis-7 ta' Settembru 2015 minn Daechang Steel Co. Ltd (“l-applikant”), produttur esportatur ta' ħbula u kejbils tal-azzar mir-Repubblika tal-Korea (“il-pajjiż ikkonċernat”) u kienet limitata għall-applikant.
            
         
               (6)
            
            
               L-applikant ipprovda evidenza prima facie li ma esportax il-prodott rieżaminat lill-Unjoni matul il-perjodu tal-investigazzjoni użat fl-investigazzjoni li wasslet għall-miżuri estiżi (mill-1 ta' Lulju 2008 sat-30 ta' Ġunju 2009), li ma huwa relatat mal-ebda produttur esportatur tal-prodott rieżaminat li huwa soġġett għal dazji antidumping fis-seħħ, u li ma evitax il-miżuri applikabbli għall-ħbula u l-kejbils tal-azzar ta' oriġini Ċiniża u li daħal f'obbligu kuntrattwali irrevokabbli sabiex jesporta kwantità sinifikanti lejn l-Unjoni.
            
         
               (7)
            
            
               Wara li eżaminat l-evidenza ppreżentata mill-applikant u wara konsultazzjoni mal-Istati Membri, u wara li l-industrija tal-Unjoni ngħatat l-opportunità li tikkummenta, il-Kummissjoni bdiet l-investigazzjoni fis-26 ta' Novembru 2015 bir-Regolament ta' Implimentazzjoni (UE) 2015/2179 (7). Barra minn hekk, skont l-Artikolu 3 ta' dak ir-Regolament, il-Kummissjoni tat struzzjonijiet lill-awtoritajiet doganali sabiex jieħdu l-passi xierqa biex jirreġistraw l-importazzjonijiet tal-prodott taħt rieżami ikkonsenjat mir-Repubblika tal-Korea u prodott u mibjugħ għall-esportazzjoni lejn l-Unjoni mill-applikant, skont l-Artikolu 14(5) tar-Regolament bażiku.
            
         2.   Il-prodott li qed jiġi rieżaminat
   
   
               (8)
            
            
               Il-prodott soġġett għar-rieżami huwa ħbula u kejbils tal-azzar inklużi ħbula bil-koljatura maqfula, minbarra ħbula u kejbils magħmula minn azzar inossidabbli, b'dimensjoni trasversali massima ta' aktar minn 3 mm, ikkunsenjat mir-Repubblika tal-Korea, kemm jekk iddikjarat bħala li joriġina mir-Repubblika tal-Korea kif ukoll jekk le (“il-prodott rieżaminat”), li bħalissa huma kklassifikati fil-kodiċi NM ex 7312 10 81, ex 7312 10 83, ex 7312 10 85, ex 7312 10 89 u ex 7312 10 98 (kodiċi TARIC 7312108113, 7312108313, 7312108513, 7312108913 u 7312109813).
            
         3.   Perjodu ta' rapportar
   
   
               (9)
            
            
               Il-perjodu tar-rapportar kopra l-perjodu mill-1 ta' Ottubru 2014 sat-30 ta' Settembru 2015. Id-dejta nġabret mill-2008 sat-tmiem il-perjodu tar-rapportar (“il-perjodu ta' investigazzjoni”).
            
         4.   Investigazzjoni
   
   
               (10)
            
            
               Il-Kummissjoni avżat uffiċjalment lill-applikant u lir-rappreżentanti tar-Repubblika tal-Korea dwar il-bidu tar-rieżami. Il-partijiet interessati ġew mistiedna jesprimu l-fehmiet tagħhom u kienu mgħarrfa bil-possibbiltà li jitolbu seduta ta' smigħ. Ma saret ebda talba.
            
         
               (11)
            
            
               Il-Kummissjoni bagħtet kwestjonarju lill-applikant u rċeviet tweġiba sal-iskadenza stipulata. Il-Kummissjoni fittxet u vverifikat fuq il-post l-informazzjoni kollha meqjusa bħala meħtieġa għall-iskopijiet tar-rieżami. Saret żjara ta' verifika fil-bini tal-applikant.
            
         
               (12)
            
            
               Il-Kummissjoni eżaminat jekk il-kundizzjonijiet għall-għoti ta' eżenzjoni skont l-Artikolu 11(4) u 13(4) kienux sodisfatti, jiġifieri jekk:
               
                           —
                        
                        
                           L-applikant ma esportax il-prodott taħt rieżami matul il-perjodu tal-investigazzjoni użat fl-investigazzjoni li wasslet għall-miżuri estiżi, jiġifieri mill-1 ta' Lulju 2008 sat-30 ta' Ġunju 2009.
                        
                     
                           —
                        
                        
                           L-applikant beda jesporta l-prodott rieżaminat wara t-tmiem tal-perjodu ta' investigazzjoni tal-investigazzjoni ta' kontra ċ-ċirkomvenzjoni.
                        
                     
                           —
                        
                        
                           L-applikant ma huwa relatat mal-ebda produttur esportatur tal-prodott rieżaminat li huwa soġġett għad-dazji antidumping li huma fis-seħħ, u li ma evitax il-miżuri applikabbli għall-ħbula u l-kejbils tal-azzar ta' oriġini Ċiniża;
                        
                     
         C.   IS-SEJBIET
   
   
               (13)
            
            
               L-investigazzjoni kkonfermat li l-applikant ma kienx esporta l-prodott rieżaminat lill-Unjoni matul il-perjodu tal-investigazzjoni għall-investigazzjoni kontra ċ-ċirkomvenzjoni li wasslet għall-miżuri estiżi, jiġifieri mill-1 ta' Lulju 2008 sat-30 ta' Ġunju 2009. L-ewwel esportazzjonijiet tal-applikant tal-prodott rieżaminat seħħew sussegwentement għall-estensjoni ta' miżuri għar-Repubblika tal-Korea, speċifikament fit-tieni nofs tal-2015.
            
         
               (14)
            
            
               Imbagħad, l-investigazzjoni kkonfermat li l-applikant ma kien relatat mal-ebda esportatur jew produttur Ċiniż soġġett għall-miżuri tal-antidumping imposti mir-Regolament (UE) Nru 102/2012.
            
         
               (15)
            
            
               Barra minn hekk, l-investigazzjoni kkonfermat li l-applikant huwa produttur ġenwin tal-prodott rieżaminat u mhux involut fi prattiki ta' ċirkomvenzjoni. L-applikant jixtri vireg tal-wajer tal-azzar u materjali (bħal żingu u ċomb) prodotti lokalment iżda jimporta wkoll vireg tal-wajer tal-azzar mir-Repubblika tal-Poplu taċ-Ċina, li jiġu sussegwentement imnaddfa permezz ta' aċti, estrużi, galvanizzati, estrużi għat-tieni darba, immaljati u magħluqa fil-faċilitajiet ta' manifattura tagħha fir-Repubblika tal-Korea. Il-prodott finali jinbiegħ lokalment u jiġi esportat ukoll lejn l-Istati Uniti, l-Asja u lejn l-Unjoni.
            
         
               (16)
            
            
               Dawn l-attivitajiet ta' produzzjoni jistgħu jkunu kkunsidrati bħala operazzjoni tal-assemblaġġ jew tal-finalizzazjoni. L-Artikolu 13(2) tar-Regolament bażiku jistipula l-kundizzjonijiet li taħthom operazzjoni ta' assemblaġġ se jitqiesu li qed jevadu l-miżuri. Skont il-punt (b) ta' dak l-Artikolu, kundizzjoni waħda hija li l-partijiet inkwistjoni jikkostitwixxu iktar minn 60 % tal-valur totali tal-partijiet tal-prodott assemblat. Matul l-investigazzjoni ġie stabbilit li l-proporzjon ta' materja prima Ċiniża użata mill-applikant kienet ferm inqas mil-limitu ta' 60 % meħtieġ skont l-Artikolu 13(2)(b) tar-Regolament bażiku. Il-perċentwal ta' komponenti Ċiniżi użati (speċifikament materja prima) kienet ta' 38 %. Meta dan il-limitu jinqabeż, l-Artikolu 13(2)(b) jeħtieġ li jiġi stabbilit jekk il-limitu ta' 25 % tal-valur miżjud intlaħaqx (it-“test tal-valur miżjud”). Il-limitu ta' 60 % tal-valur totali tal-komponenti ma nqabiżx. Għaldaqstant, abbażi tal-ispejjeż reali mġarrba matul il-perjodu ta' rappurtar, ma kienx meħtieġ li jiġi stabbilit jekk il-limitu ta' 25 % tal-valur miżjud kienx intlaħaq skont it-tifsira tal-Artikolu 13(2)(b) tar-Regolament bażiku.
            
         
               (17)
            
            
               L-applikant beda bil-produzzjoni tal-prodott rieżaminat f'nofs l-2015. Minħabba l-ispejjeż eċċezzjonali tal-manifattura matul il-fażi tal-produzzjoni tal-bidu, sar kalkolu ieħor abbażi tal-ispejjeż standard ta' manifattura (esklużi l-ispejjeż tal-bidu u b'antiċipazzjoni għal rata ta' użu tal-kapaċitajiet ta' produzzjoni għolja). Ġie stabbilit li l-proporzjon ta' materja prima ta' oriġini Ċiniża kienet tikkostitwixxi aktar minn 60 % tal-valur totali tal-komponenti tal-prodott finali (69 %). Għal dik ir-raġuni kellu jitwettaq it-test tal-valur miżjud skont l-Artikolu 13(2) tar-Regolament bażiku. Dan it-test wera li l-valur miżjud mal-komponenti importati mir-Repubblika tal-Poplu taċ-Ċina kien ogħla b'mod sinifikanti mil-limitu ta' 25 % għall-ispejjeż tal-manifattura kif stipulat fl-Artikolu 13(2)(b) tar-Regolament bażiku. Għaldaqstant, l-attivitajiet ta' produzzjoni tal-applikant mhumiex meqjusa li jinvolvu ċ-ċirkomvenzjoni skont it-tifsira fl-Artikolu 13(2) tar-Regolament bażiku.
            
         
               (18)
            
            
               Fl-aħħar nett, l-investigazzjoni kkonfermat li l-applikant ma kienx qed jixtri l-prodott finali rieżaminat mir-Repubblika tal-Poplu taċ-Ċina biex jerġa' jinbiegħ jew jiġi ttrażbordat għall-Unjoni u li l-kumpanija tista' tiġġustifika l-esportazzjonijiet kollha tagħha matul il-perjodu ta' rapportar.
            
         
               (19)
            
            
               Fid-dawl tas-sejbiet deskritti fil-premessi minn (13) sa (18), il-Kummissjoni tikkonkludi li l-applikant jissodisfa l-kundizzjonijiet għal eżenzjoni skont l-Artikoli 11(4) u 13(4) tar-Regolament bażiku.
            
         
               (20)
            
            
               Is-sejbiet ta' hawn fuq kienu żvelati lill-applikant u lill-industrija tal-Unjoni, li ngħataw l-opportunità li jgħaddu xi kummenti. L-applikant issottometta li huwa qabel mas-sejbiet tal-Kummissjoni. Ma ġie ppreżentat l-ebda kumment ieħor.
            
         D.   MODIFIKA TAL-LISTA TA' KUMPANIJI LI JIBBENIFIKAW MINN EŻENZJONI MILL-MIŻURI FIS-SEĦĦ
   
   
               (21)
            
            
               Skont is-sejbiet ta' hawn fuq, l-applikant għandu jiżdied mal-lista tal-kumpaniji li huma eżenti mid-dazju tal-antidumping impost mir-Regolament ta' Implimentazzjoni (UE) Nru 102/2012.
            
         
               (22)
            
            
               Kif stipulat fl-Artikolu 1(2) tar-Regolament (UE) Nru 400/2010, l-applikazzjoni tal-eżenzjoni għandha tkun bil-kundizzjoni li l-awtoritajiet doganali tal-Istati Membri jiġu ppreżentati b'fattura kummerċjali valida, li għandha tikkonforma mar-rekwiżiti stipulati fl-Anness ta' dak ir-Regolament. Jekk l-ebda fattura bħal din ma tkun ippreżentata, id-dazju tal-antidumping għandu jibqa' japplika.
            
         
               (23)
            
            
               Barra minn hekk, l-eżenzjoni mill-miżuri estiżi mogħtija għall-importazzjonijiet ta' ħbula u kejbils tal-azzar prodotti mill-applikant, skont l-Artikolu 13(4) tar-Regolament bażiku, tibqa' valida bil-kundizzjoni li l-fatti kif finalment aċċertati jiġġustifikaw l-eżenzjoni. Jekk l-evidenza ġdida prima facie turi mod ieħor, jista' jingħata bidu għal investigazzjoni mill-Kummissjoni biex jiġi stabbilit jekk ikunx iġġustifikat li l-eżenzjoni tiġi rtirata.
            
         
               (24)
            
            
               L-eżenzjoni mill-miżuri estiżi mogħtija għall-importazzjonijiet ta' ħbula u kejbils tal-azzar prodotti mil-applikant ġiet stabbilita abbażi tas-sejbiet tar-rieżami preżenti. Din l-eżenzjoni hija għalhekk esklussivament applikabbli għal importazzjonijiet ta' ħbula u kejbils tal-azzar ikkonsenjati mir-Repubblika tal-Korea u prodotti minn din l-entità ġuridika speċifika msemmija hawn fuq. Ħbula u kejbils tal-azzar importati, prodotti minn kwalunkwe kumpanija li mhijiex imsemmija b'mod speċifiku fl-Artikolu 1(4) tar-Regolament ta' Implimentazzjoni (UE) Nru 102/2012 bl-isem tagħha, inklużi l-entitajiet relatati ma' dawk imsemmija b'mod speċifiku, ma għandhomx jibbenifikaw mill-eżenzjoni u għandhom ikunu soġġetti għar-rata ta' dazju residwa kif imposta minn dak ir-Regolament.
            
         
               (25)
            
            
               Ir-Regolament ta' Implimentazzjoni (UE) Nru 102/2012, kif l-aħħar emendat bir-Regolament (UE) 2016/90, għandu jiġi emendat sabiex jinkludi Daechang Steel Co. Ltd. fit-tabella stabbilita fl-Artikolu 1(4) tiegħu.
            
         
               (26)
            
            
               Il-miżuri previsti f'dan ir-Regolament huma skont l-opinjoni tal-Kumitat stabbilit bl-Artikolu 15(1) tar-Regolament (KE) Nru 1225/2009,
            
         ADOTTAT DAN IR-REGOLAMENT:
   Artikolu 1
   It-tabella stabbilita fl-Artikolu 1(4) tar-Regolament ta' Implimentazzjoni (UE) Nru 102/2012, kif emendat l-aħħar mir-Regolament ta' Implimentazzjoni (UE) Nru 2016/90, hija mibdula mit-tabella li ġejja:
   
               Pajjiż
            
            
               Il-kumpanija
            
            
               Kodiċi TARIC addizzjonali
            
         
               Ir-Repubblika tal-Korea
            
            
               Bosung Wire Rope Co, Ltd., 568, Yongdeok-ri, Hallim-myeon, Gimhae-si, Gyeongsangnam-do, 621-872
            
            
               A969 
            
         
               Chung Woo Rope Co., Ltd. 1682-4, Songjung-Dong, Gangseo-Gu, Busan
            
            
               A969 
            
         
               CS Co., Ltd, 287-6 Soju-Dong Yangsan-City, Kyoungnam
            
            
               A969 
            
         
               Cosmo Wire Ltd., 4-10, Koyeon-Ri, Woong Chon-Myon Ulju-Kun, Ulsan
            
            
               A969 
            
         
               Dae Heung Industrial Co., Ltd., 185 Pyunglim — Ri, Daesan-Myun, Haman — Gun, Gyungnam
            
            
               A969 
            
         
               Daechang Steel Co., Ltd, 1213, Aam-daero, Namdong-gu, Incheon
            
            
               C057 
            
         
               DSR Wire Corp., 291, Seonpyong-Ri, Seo-Myon, Suncheon-City, Jeonnam
            
            
               A969 
            
         
               Goodwire MFG. CS Co., Ltd, 984-23 Soju-Dong Yangsan-City, Kyoungnam
            
            
               B955 
            
         
               Kiswire Ltd, 20th Fl. Jangkyo Bldg., 1, Jangkyo-Dong, Chung-Ku, Seoul
            
            
               A969 
            
         
               Manho Rope & Wire Ltd, Dongho Bldg, 85-2 4 Street Joongang-Dong, Jong-gu, Busan
            
            
               A969 
            
         
               Line Metal Co. Ltd, 1259 Boncho-ri, Daeji-Myeon, Changnyeong-gun, Gyeongnam
            
            
               B926 
            
         
               Seil Wire and Cable, 47-4, Soju-Dong, Yangsan-Si, Kyungsangnamdo
            
            
               A994 
            
         
               Shin Han Rope Co., Ltd, 715-8, Gojan-Dong, Namdong-gu, Incheon
            
            
               A969 
            
         
               Ssang YONG Cable Mfg. Co., Ltd, 1559-4 Song-Jeong Dong, Gang-Seo Gu, Busan
            
            
               A969 
            
         
               Young Heung Iron & Steel Co., Ltd, 71-1 Sin-Chon Dong,Changwon City, Gyungnam
            
            
               A969 
            
         Artikolu 2
   L-awtoritajiet doganali huma mitluba jwaqqfu r-reġistrazzjoni ta' importazzjonijiet li jsiru skont l-Artikolu 3 tar-Regolament ta' Implimentazzjoni (UE) 2015/2179. Ebda dazju tal-antidumping mhu se jinġabar fuq l-importazzjonijiet irreġistrati b'dan il-mod.
   Artikolu 3
   Dan ir-Regolament jidħol fis-seħħ l-għada tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-18 ta' Lulju 2016.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 343, 22.12.2009, p. 51.
   
      (2)  Ir-Regolament tal-Kunsill (KE) Nru 1796/1999 tat-12 ta' Awwissu 1999 li jimponi dazju definittiv antidumping, u li jiġbor b'mod definittiv id-dazju proviżorju impost, fuq importazzjoni ta' ħbula u kejbils tal-azzar ġejjin mir-Repubblika tal-Poplu taċ-Ċina, l-Ungerija, l-Indja, l-Messiku, il-Polonja, l-Afrika t'Isfel u l-Ukrajna u li jtemm il-proċeduri legali kontra antidumping minn importazzjonijiet ġejjin mir-Repubblika tal-Korea (ĠU L 217, 17.8.1999, p. 1).
   
      (3)  Ir-Regolament tal-Kunsill (KE) Nru 1858/2005 tat-8 ta' Novembru 2005 li jimponi dazju antidumping definittiv fuq importazzjonijiet tal-ħbula tal-azzar u kejbils li joriġinaw mir-Repubblika tal-Poplu taċ-Ċina, l-Indja, l-Afrika t'Isfel u l-Ukraina wara reviżjoni tal-iskadenza skont l-Artikolu 11(2) tar-Regolament (KE) Nru 384/96 (ĠU L 299, 16.11.2005, p. 1).
   
      (4)  Ir-Regolament ta' Implimentazzjoni tal-Kunsill (UE) Nru 102/2012 tas-27 ta' Jannar 2012 li jimponi dazju antidumping definittiv fuq importazzjonijiet ta' ħbula u kejbils tal-azzar li joriġinaw mir-Repubblika Popolari taċ-Ċina u mill-Ukraina kif estiż għal importazzjonijiet ta' ħbula u kejbils tal-azzar mibgħuta mill-Marokk, mill-Moldova u mir-Repubblika tal-Korea, sew jekk iddikjarati bħala li joriġinaw minn dawn il-pajjiżi u sew jekk le, wara reviżjoni tal-iskadenza skont l-Artikolu 11(2) tar-Regolament (KE) Nru 1225/2009 u li ttemm il-proċediment tar-reviżjoni tal-iskadenza li jikkonċerna l-importazzjonijiet ta' ħbula u kejbils tal-azzar li joriġinaw mill-Afrika t'Isfel skont l-Artikolu 11(2) tar-Regolament (KE) Nru 1225/2009 (ĠU L 36, 9.2.2012, p. 1).
   
      (5)  Ir-Regolament ta' Implimentazzjoni tal-Kunsill (UE) Nru 400/2010 tas-26 ta' April 2010 li jestendi d-dazju definittiv antidumping impost mir-Regolament (KE) Nru 1858/2005 fuq l-importazzjonijiet ta' ħbula tal-azzar u kejbils li joriġinaw, fost oħrajn, fir-Repubblika Popolari taċ-Ċina għall-importazzjonijiet ta' ħbula tal-azzar u kejbils ikkonsenjati mir-Repubblika tal-Korea, sew jekk iddikjarati li joriġinaw fir-Repubblika tal-Korea kif ukoll jekk le, u li jtemm l-investigazzjoni fir-rigward tal-importazzjonijiet ikkonsenjati mill-Malasja (OJ L 117, 11.5.2010, p. 1).
   
      (6)  Ir-Regolament ta' Implimentazzjoni tal-Kummissjoni (UE) 2016/90 tas-26 ta' Jannar 2016 li jemenda r-Regolament (UE) Nru 102/2012 li jimponi dazju antidumping definittiv fuq importazzjonijiet ta' ħbula u kejbils tal-azzar li joriġinaw, inter alia, fl-Ukrajna wara rieżami interim parzjali skont l-Artikolu 11(3) tar-Regolament tal-Kunsill (KE) Nru 1225/2009 (ĠU L 19, 27.1.2016, p. 22).
   
      (7)  Ir-Regolament ta' Implimentazzjoni tal-Kummissjoni (UE) 2015/2179 tal-25 ta' Novembru 2015 li jagħti bidu għal reviżjoni ta' Regolament ta' Implimentazzjoni tal-Kunsill (UE) Nru 102/2012 li jimponi dazju definittiv antidumping fuq l-importazzjonijiet ta' ħbula u kejbils tal-azzar li joriġinaw, fost l-oħrajn, fir-Repubblika tal-Poplu taċ-Ċina, kif estiż għall-importazzjonijiet ta' ħbula u kejbils tal-azzar ikkunsinjati mir-Repubblika tal-Korea, kemm jekk iddikjarati bħala li joriġinaw fir-Repubblika tal-Korea kemm jekk le għall-finijiet li tiġi ddeterminata l-possibbiltà li tingħata eżenzjoni minn dawk il-miżuri lil esportatur Korean wieħed, li jirrevoka d-dazju antidumping dwar l-importazzjonijiet minn dak l-esportatur u li l-importazzjonijiet minn dak l-esportatur jagħmilhom soġġetti għar-reġistrazzjoni (ĠU L 309, 26.11.2015, p. 3).